Apr 12,2016
జియో.. ఎయిర్‌టెల్‌ పోటాపోటీ!
న్యూఢిల్లీ : ప్రముఖ టెలికం కంపెనీలు రిలయన్స్‌ జియో, ఎయిర్‌టెల్‌ సంస్థలు మార్కెట్లో పట్టుకోసం పోటా పోటీగా వ్యవహరిస్తున్నాయి. త్వరలోనే జియో తన సేవలను ప్రారంభించనున్న నేపధ్యంలో ఎయిర్‌టెల్‌ సేవల విస్తరణలో దూకుడుగా వ్యవహరిస్తోంది. కొత్త ఖాతాదార్లను సంపాదించుకోవడంతో పాటు ఉన్న ఖాతాదారులు తమను విడిచిపోకుండా ప్రణాళికలతో సాగుతోందని సమాచారం. ఎయిర్‌సెల్‌తో భారతీ ఎయిర్‌టెల్‌ కుదుర్చుకున్న ఒప్పందం ఎయిర్‌ టెల్‌కు మార్కెట్లో బాగా కలిసివస్తుందని భావిస్తుంది. శుక్రవారం కుదుర్చుకున్న ఈ ఒప్పందంతో దేశవ్యాప్తంగా 4జి మొబైల్‌ బ్రాడ్‌ బాండ్‌ను అందించే అతి పెద్ద మొబైల్‌ ఆపరేటర్‌గా నిలిచింది. ఎయిర్‌సెల్‌ కంపెనీకి చెందిన 8 టెలికాం సర్కిళ్లలో ఉన్న 4జి స్పెక్ట్రమ్‌ను ఎయిర్‌టెల్‌ కంపెనీ రూ. 3,438 కోట్లకు కొనుగోలు చేయనున్న విషయం తెలిసిందే. ఆంధ్రప్రదేశ్‌, పశ్చిమబెంగాల్‌, అసోం, తమిళనాడు, బిహార్‌, జమ్మూ కశ్మీర్‌, ఈశాన్య రాష్ట్రాల్లో మొత్తంగా 8 టెలికం సర్కిళ్లలో ఎయిర్‌సెల్‌ 4జి స్పెక్ట్రమ్‌ ఎయిర్‌టెల్‌ స్వాధీనం చేసుకోనుంది. ఈ ఒప్పందం ద్వారా జియో లాంటి 4జి స్పెక్ట్రమ్‌ కంపెనీలకు ఎయిర్‌టెల్‌ గట్టి పోటీని ఇవ్వగలదని విశ్లేషకులు భావిస్తున్నారు. ఈ మధ్య కాలంలోనే వీడియోకాన్‌ నుంచి కూడా ఎయిర్‌ టెల్‌ 4జీ స్పెక్ట్రమ్‌ను కొనుగోలు చేసింది. ఈ రెండు ఒప్పందాలతో ఎయిర్‌టెల్‌ స్పెక్ట్రమ్‌ 25 శాతం పెరిగి 480 మెగా హెర్ట్జ్‌ నుంచి 600 మెగా హెర్ట్జ్‌ సర్వీసులను అందిస్తోంది. ఎయిర్‌సెల్‌ నుంచి కొనుగోలు చేసిన స్పెక్ట్రమ్‌పై ఎయిర్‌టెల్‌కు 2030 సెప్టెంబర్‌ 20 వరకూ హక్కులుంటాయి. సోమవారం ఎన్‌ఎస్‌ఇలో భారతీ ఎయిర్‌టెల్‌ షేర్‌ ధర 3.83 శాతం లేదా రూ.12.80 పెరిగి రూ.347.40 వద్ద ముగిసింది.
మీ స్నేహితులకు రికమెండ్ చెయ్యండి